CELEX: 32022D0392
Language: et
Date: 2022-03-03 00:00:00
Title: Nõukogu otsus (EL) 2022/392, 3. märts 2022, Euroopa Liidu nimel võetava seisukoha kohta Vaikse ookeani põhjaosa kalanduskomisjonis

9.3.2022   
               
               
                  ET
               
               
                  Euroopa Liidu Teataja
               
               
                  L 79/31
               
            
         NÕUKOGU OTSUS (EL) 2022/392,
         3. märts 2022,
         Euroopa Liidu nimel võetava seisukoha kohta Vaikse ookeani põhjaosa kalanduskomisjonis
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 43 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Nõukogu otsusega (EL) 2022/314 (1) ühines liit Vaikse ookeani põhjaosa avamere kalavarude kaitse ja majandamise konventsiooniga (edaspidi „konventsioon“), millega loodi Vaikse ookeani põhjaosa kalanduskomisjon (NPFC).
                  
               
                     (2)
                  
                  
                     NPFC vastutab konventsiooni eesmärkide saavutamiseks vajalike kaitse- ja majandamismeetmete vastuvõtmise eest. Sellised meetmed võivad muutuda liidule siduvaks.
                  
               
                     (3)
                  
                  
                     Euroopa Parlamendi ja nõukogu määruses (EL) nr 1380/2013 (2) on sätestatud, et liit tagab selle, et püügitegevus ja vesiviljelus on keskkonna seisukohast pikaajaliselt jätkusuutlikud ning neid majandatakse sellisel viisil, mis on kooskõlas majandusliku, sotsiaalse ja tööhõivealase kasu saavutamise ja toiduvarude kättesaadavuse toetamise eesmärkidega. Samuti on selles sätestatud, et liit kohaldab kalapüügi majandamise suhtes ettevaatusprintsiibil põhinevat lähenemisviisi ning ühise kalanduspoliitika eesmärk on tagada, et mere bioloogiliste elusressursside kasutamise kaudu taastatakse ja hoitakse püütavate liikide populatsioonid tasemel, mis ületab maksimaalse jätkusuutliku saagikuse saamiseks vajaliku taseme. Lisaks on selles sätestatud, et liit võtab parimate kättesaadavate teaduslike nõuannete põhjal kalavarude kaitse- ja majandamismeetmed, toetab teaduslike teadmiste ja nõuannete edasiarendamist, kaotab järk-järgult tagasiheite ja edendab püügimeetodeid, mis aitavad kaasa selektiivsemale kalapüügile, soovimatu saagi võimalikult suurele vältimisele ja vähendamisele ning sellisele kalapüügile, millel on väike mõju mereökosüsteemile ja kalavarudele. Määruses (EL) nr 1380/2013 on konkreetselt sätestatud, et liit kohaldab neid eesmärke ja põhimõtteid oma kalandusalastes välissuhetes.
                  
               
                     (4)
                  
                  
                     Nagu märgitud liidu välisasjade ja julgeolekupoliitika kõrge esindaja ning komisjoni 10. novembri 2016. aasta ühisteatises „Rahvusvaheline ookeanide majandamine: meie ookeanide tulevikku hõlmav kava“ ning sama pealkirjaga nõukogu 24. märtsi 2017. aasta järeldustes, on piirkondlike kalandusorganisatsioonide tõhususe toetamise ja suurendamise meetmete edendamine ning vajaduse korral nende kalandusorganisatsioonide juhtimise parandamine liidu tegevuses neil foorumitel kesksel kohal.
                  
               
                     (5)
                  
                  
                     Komisjoni 16. jaanuari 2018. aasta teatises Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Euroopa strateegia plasti kohta ringmajanduses“ osutatakse konkreetsetele meetmetele, mille eesmärk on vähendada plasti- ja merereostust ning samuti püügivahendite merel kaotamist või sinna jätmist.
                  
               
                     (6)
                  
                  
                     On asjakohane määrata kindlaks liidu nimel võetav seisukoht NPFC koosolekutel ajavahemikuks 2022–2027, kuna NPFC kaitse- ja täitemeetmed on liidule siduvad ja võivad otsustavalt mõjutada liidu õiguse sisu, nimelt nõukogu määruseid (EÜ) nr 1005/2008 (3) ja (EÜ) nr 1224/2009 (4) ning Euroopa Parlamendi ja nõukogu määrust (EL) 2017/2403 (5).
                  
               
                     (7)
                  
                  
                     Arvestades kalavarude muutuvat iseloomu alal, mille suhtes kohaldatakse konventsiooni, nagu on määratletud konventsiooni artikli 4 lõikes 1 (edaspidi „konventsiooniga hõlmatud ala“), ja sellest tulenevat vajadust võtta liidu seisukohas arvesse uusi arengusuundi, sealhulgas uut teaduslikku ja muud asjakohast teavet, mis esitatakse enne NPFC koosolekuid või nende käigus, tuleks kooskõlas Euroopa Liidu lepingu artikli 13 lõikes 2 sätestatud liidu institutsioonide omavahelise üksteise suhtes lojaalse koostöö põhimõttega kehtestada 2022.–2027. aastaks menetlused liidu seisukoha iga-aastaseks täpsustamiseks,
                  
               ON VASTU VÕTNUD KÄESOLEVA OTSUSE:
         
            Artikkel 1
            Seisukoht, mis võetakse liidu nimel Vaikse ookeani põhjaosa kalanduskomisjoni (NPFC) koosolekutel, on esitatud I lisas.
         
         
            Artikkel 2
            NPFC koosolekutel võetava liidu seisukoha iga-aastane täpsustamine toimub vastavalt II lisale.
         
         
            Artikkel 3
            Nõukogu annab I lisas esitatud liidu seisukohale hinnangu ja vajaduse korral vaatab selle komisjoni ettepaneku põhjal läbi hiljemalt NPFC 2028. aasta koosolekuks.
         
         
            Artikkel 4
            Käesolev otsus jõustub selle vastuvõtmise päeval.
         
         
            Brüssel, 3. märts 2022
            
               
                  Nõukogu nimel
               
               
                  eesistuja
               
               G. DARMANIN
            
         
         
            (1)  Nõukogu 15. veebruari 2022. aasta otsus (EL) 2022/314 Euroopa Liidu ühinemise kohta Vaikse ookeani põhjaosa avamere kalavarude kaitse ja majandamise konventsiooniga (ELT L 55, 28.2.2022, lk 12).
         
            (2)  Euroopa Parlamendi ja nõukogu 11. detsembri 2013. aasta määrus (EL) nr 1380/2013 ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ (ELT L 354, 28.12.2013, lk 22).
         
            (3)  Nõukogu 29. septembri 2008. aasta määrus (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks ning muudetakse määrusi (EMÜ) nr 2847/93, (EÜ) nr 1936/2001 ja (EÜ) nr 601/2004 ning tunnistatakse kehtetuks määrused (EÜ) nr 1093/94 ja (EÜ) nr 1447/1999 (ELT L 286, 29.10.2008, lk 1).
         
            (4)  Nõukogu 20. novembri 2009. aasta määrus (EÜ) nr 1224/2009, millega luuakse liidu kontrollisüsteem ühise kalanduspoliitika eeskirjade järgimise tagamiseks, muudetakse määrusi (EÜ) nr 847/96, (EÜ) nr 2371/2002, (EÜ) nr 811/2004, (EÜ) nr 768/2005, (EÜ) nr 2115/2005, (EÜ) nr 2166/2005, (EÜ) nr 388/2006, (EÜ) nr 509/2007, (EÜ) nr 676/2007, (EÜ) nr 1098/2007, (EÜ) nr 1300/2008, (EÜ) nr 1342/2008 ning tunnistatakse kehtetuks määrused (EMÜ) nr 2847/93, (EÜ) nr 1627/94 ja (EÜ) nr 1966/2006 (ELT L 343, 22.12.2009, lk 1).
         
            (5)  Euroopa Parlamendi ja nõukogu 12. detsembri 2017. aasta määrus (EL) 2017/2403, milles käsitletakse välispüügilaevastike jätkusuutlikku majandamist ja millega tunnistatakse kehtetuks nõukogu määrus (EÜ) nr 1006/2008 (ELT L 347, 28.12.2017, lk 81).
      
      
         
            I LISA
            LIIDU NIMEL VAIKSE OOKEANI PÕHJAOSA KALANDUSKOMISJONIS VÕETAV SEISUKOHT
            1.   PÕHIMÕTTED
            Liit teeb Vaikse ookeani põhjaosa kalanduskomisjoni (NPFC) raames järgmist:
            
                        a)
                     
                     
                        tegutseb vastavalt liidu eesmärkidele ja põhimõtetele ühise kalanduspoliitika raames, eelkõige kohaldades ettevaatusprintsiibil põhinevat lähenemisviisi ja määruse (EL) nr 1380/2013 artikli 2 lõikes 2 sätestatud maksimaalse jätkusuutliku saagikusega seotud eesmärke, et edendada ökosüsteemipõhise lähenemisviisi rakendamist kalavarude majandamisel, vältida ja vähendada võimalikult palju soovimatut saaki ning kaotada järk-järgult tagasiheide, minimeerida kalapüügi negatiivset mõju mereökosüsteemidele ja kalade elupaikadele ning võimaldada majanduslikult elujõulise ja konkurentsivõimelise liidu kalanduse edendamise kaudu rahuldav elatustase kalapüügist sõltuvale elanikkonnale, võttes arvesse ka tarbijate huve;
                     
                  
                        b)
                     
                     
                        töötab sidusrühmade asjakohase kaasamise nimel NPFC meetmete ettevalmistusetapis ja tagab, et NPFC raames vastu võetud meetmed on kooskõlas Vaikse ookeani põhjaosa avamere kalavarude kaitse ja majandamise konventsioonis (edaspidi „konventsioon“) sätestatud eesmärkidega;
                     
                  
                        c)
                     
                     
                        tagab, et NPFC-s vastu võetud meetmed on kooskõlas rahvusvahelise õigusega, eelkõige Ühinenud Rahvaste Organisatsiooni (ÜRO) 10. detsembri 1982. aasta mereõiguse konventsiooniga, ÜRO 4. detsembri 1995. aasta piirialade kalavarude ja pika rändega kalavarude kaitset ja majandamist käsitlevate sätete rakenduskokkuleppega, ÜRO Toidu- ja Põllumajandusorganisatsiooni (FAO) 24. novembri 1993. aasta kokkuleppega, millega ergutatakse avamerekalalaevu täitma rahvusvahelisi kaitse- ja majandamiseeskirju, ning FAO 22. novembri 2009. aasta sadamariigi meetmeid käsitleva kokkuleppega;
                     
                  
                        d)
                     
                     
                        toetab seisukohti, mis on kooskõlas samas piirkonnas kalavarude majandamisega tegelevate piirkondlike kalandusorganisatsioonide parimate tavadega;
                     
                  
                        e)
                     
                     
                        taotleb kooskõla ja koostoimet liidu poliitikaga seoses kahepoolsete kalandussuhetega kolmandate riikidega, ja tagab kooskõla muude valdkondade poliitikaga, eelkõige välissuhete, keskkonna, kaubanduse, arendustegevuse ning teadus- ja uuendustegevuse valdkonnas;
                     
                  
                        f)
                     
                     
                        tagab liidu rahvusvaheliste kohustuste järgimise;
                     
                  
                        g)
                     
                     
                        järgib nõukogu 19. märtsi 2012. aasta järeldusi, mis käsitlevad komisjoni teatist ühise kalanduspoliitika välismõõtme kohta;
                     
                  
                        h)
                     
                     
                        seab eesmärgiks luua liidu kalalaevadele alal, mille suhtes kohaldatakse konventsiooni, nagu on määratletud konventsiooni artikli 4 lõikes 1 (edaspidi „konventsiooniga hõlmatud ala“), võrdsed võimalused, mis põhinevad samadel põhimõtetel ja standarditel, mida kohaldatakse liidu õiguse alusel, ning edendab kõnealuste põhimõtete ja standardite ühetaolist rakendamist;
                     
                  
                        i)
                     
                     
                        lähtub nõukogu 3. aprilli 2017. aasta järeldustest, mis käsitlevad liidu välisasjade ja julgeolekupoliitika kõrge esindaja ning komisjoni 10. novembri 2016. aasta ühisteatist „Rahvusvaheline ookeanide majandamine: meie ookeanide tulevikku hõlmav kava“, samuti edendab meetmeid NPFC tõhususe toetamiseks ja suurendamiseks ning vajaduse korral selle juhtimise ja toimimise parandamiseks, eelkõige teaduse, nõuete järgimise, läbipaistvuse ja otsustamise vallas;
                     
                  
                        j)
                     
                     
                        edendab vajaduse korral piirkondlike kalandusorganisatsioonide ja piirkondlike merekonventsioonide vahelist koordineerimist ning koostööd üleilmsete organisatsioonidega nende volituste piires;
                     
                  
                        k)
                     
                     
                        edendab muude kui tuunivarusid majandavate piirkondlike kalandusorganisatsioonide koostöömehhanisme, mis sarnanevad tuunikalaga tegelevate piirkondlike kalandusorganisatsioonide Kobe protsessile.
                     
                  2.   SUUNISED
            Liit püüab vajaduse korral toetada järgmiste meetmete vastuvõtmist NPFC poolt:
            
                        a)
                     
                     
                        konventsiooniga hõlmatud alal kalavarude kaitse- ja majandamismeetmed, mis põhinevad parimatel kättesaadavatel teaduslikel nõuannetel, sealhulgas lubatud kogupüük ja kvoodid või NPFC poolt mere bioloogiliste elusressursside püügikoormuse reguleerimine, millega saavutataks maksimaalne jätkusuutlik saagikus. Vajaduse korral hõlmavad kõnealused kaitse- ja majandamismeetmed erimeetmeid ülepüügi all kannatavate kalavarude kaitseks, et hoida püügikoormus kooskõlas olemasolevate kalapüügivõimalustega;
                     
                  
                        b)
                     
                     
                        meetmed ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks konventsiooniga hõlmatud alal, sealhulgas ebaseadusliku, teatamata ja reguleerimata kalapüügiga tegelevate kalalaevade nimekirja koostamine;
                     
                  
                        c)
                     
                     
                        seire-, kontrolli- ja järelevalvemeetmed konventsiooniga hõlmatud alal, et tagada NPFCs vastu võetud meetmete tõhus kontroll ja järgimine;
                     
                  
                        d)
                     
                     
                        meetmed püügitegevuse negatiivse mõju vähendamiseks mere bioloogilisele mitmekesisusele ning mereökosüsteemidele ja kalade elupaikadele, sealhulgas meetmed, millega vähendatakse merereostust ja välditakse plasti merreheitmist ning vähendatakse meres oleva plasti mõju mere bioloogilisele mitmekesisusele ja mereökosüsteemidele, konventsiooni ning FAO 29. augusti 2008. aasta avamerel süvamerepüügi korraldamise rahvusvaheliste suuniste kohased ohualdiste mereökosüsteemide kaitsemeetmed konventsiooniga hõlmatud alal, meetmed soovimatu püügi võimalikult tõhusaks vältimiseks ja vähendamiseks, eelkõige ohualdiste mereliikide puhul, ja tagasiheite järkjärguliseks kaotamiseks;
                     
                  
                        e)
                     
                     
                        meetmed, et vähendada mahajäetud, kaotatud või muul moel kõrvaleheidetud püügivahendite mõju ookeanile ning lihtsustada selliste vahendite avastamist ja tagasi saamist;
                     
                  
                        f)
                     
                     
                        vajaduse korral soovitused, et asjaomaste alusdokumentidega ettenähtud võimaluste piires edendada Rahvusvahelise Tööorganisatsiooni 14. juuni 2007. aasta kalandustöö konventsiooni rakendamist;
                     
                  
                        g)
                     
                     
                        meetmed sellise kalapüügi keelamiseks, mille ainus eesmärk on haiuimede kogumine, ning sellise nõude kehtestamiseks, et kõik haid tuleb lossida ühes tükis koos uimedega;
                     
                  
                        h)
                     
                     
                        vajaduse korral ühine lähenemisviis teiste piirkondlike kalandusorganisatsioonidega, eelkõige nendega, kes tegelevad kalavarude majandamisega samas piirkonnas;
                     
                  
                        i)
                     
                     
                        täiendavad tehnilised meetmed, mis põhinevad NPFC allorganite ja töörühmade nõuannetel.
                     
                  
      
      
         
            II LISA
            VAIKSE OOKEANI PÕHJAOSA KALANDUSKOMISJONI KOOSOLEKUTEL LIIDU NIMEL VÕETAVA SEISUKOHA IGA-AASTANE TÄPSUSTAMINE
            Enne Vaikse ookeani põhjaosa kalanduskomisjoni (NPFC) iga koosolekut, kui kõnealusel organil tuleb vastu võtta liidule õigusliku mõjuga otsuseid, võetakse vajalikud meetmed, et liidu nimel vastavalt I lisas esitatud põhimõtetele ja suunistele väljendatavas seisukohas võetaks arvesse viimast teaduslikku ja muud asjakohast teavet, mis on edastatud komisjonile.
            Sel eesmärgil ja nimetatud teabele tuginedes edastab komisjon nõukogule piisavalt varakult enne NPFC iga koosolekut kirjaliku dokumendi, milles esitatakse liidu nimel võetava seisukoha kavandatud täpsustused, et neid arutada ja need heaks kiita.
            Kui NPFC koosoleku käigus (sh kohapeal) ei ole võimalik saavutada kokkulepet, et võtta liidu nimel võetavas seisukohas arvesse uusi elemente, edastatakse küsimus lahendamiseks nõukogule või selle ettevalmistavatele organitele.